|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. vasario 12 d. |
| sprendimu Nr.  |

**PAGALBOS GLOBĖJAMS (RŪPINTOJAMS), BUDINTIEMS GLOBOTOJAMS, ĮTĖVIAMS IR ŠEIMYNŲ DALYVIAMS AR BESIRENGIANTIEMS JAIS TAPTI PASLAUGOS TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Pagalbos globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti paslaugos teikimo tvarkos aprašas (toliau – Tvarkos aprašas) reglamentuoja pagalbos globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti, deklaravusiems gyvenamąją vietą ar gyvenantiems Klaipėdos mieste, paslaugos (toliau – Pagalbos paslauga), kurią teikia BĮ Klaipėdos miesto šeimos ir vaiko gerovės centras (toliau – Centras), skyrimo, teikimo ir nutraukimo tvarką.

**II SKYRIUS**

**PAGALBOS PASLAUGOS SKYRIMAS**

2. Pagalbos paslauga skiriama, kai:

2.1. Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos teritorinis skyrius (toliau – VVTAĮT teritorinis skyrius) dėl siekiančių tapti įtėviais, o Klaipėdos miesto savivaldybės administracija (toliau – Savivaldybės administracija) dėl siekiančių tapti globėjais (rūpintojais), budinčiais globotojais, šeimynų dalyviais pateikia raštišką kreipimąsi dėl mokymų organizavimo (taip pat pridedamas sprendimas dėl pradinio asmens įvertinimo ir asmens prašymo kopija);

2.2. VVTAĮT teritorinis skyrius pateikia teismo sprendimo ar nutarties dėl nuolatinės globos (rūpybos) kopiją, o Savivaldybės administracija pateikia laikinosios globos (rūpybos) nustatymo įsakymo kopiją;

2.3. kitos savivaldybės globos centras pateikia raštišką informaciją apie globėjo (rūpintojo) persikėlimą (atvykimą) gyventi į Klaipėdos miestą (persiunčiama globėjo (rūpintojo) byla su joje esančiais dokumentais ir asmens duomenimis (įskaitant ir specialios kategorijos duomenis);

2.4. įtėviai pateikia prašymą dėl tęstinių paslaugų teikimo po teigiamos išvados dėl pasirengimo įvaikinti gavimo ir įvaikinimo dokumentus, kurių kopiją pasidaro Centras;

2.5. Centras sudaro su budinčiu globotoju tarpusavio bendradarbiavimo ir paslaugos teikimo sutartį.

3. Centras, gavęs 2.1 papunktyje nurodytus dokumentus, direktoriaus įsakymu skiria Pagalbos paslaugą asmeniui ir Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos atestuotą asmenį, kuris organizuoja Pagalbos paslaugos teikimą. Gavęs kitus 2 punkte nurodytus dokumentus ir 2.5 papunktyje numatytu atveju skiria Pagalbos paslaugą asmeniui ir globos koordinatorių.

4. Centras duomenis apie Pagalbos paslaugos skyrimą, teikimą ir jos nutraukimą suveda į socialinės paramos informacinę sistemą SPIS.

**III SKYRIUS**

**PAGALBOS PASLAUGOS TEIKIMAS**

5. Centro socialiniai darbuotojai teikia asmeniui Pagalbos paslaugą tik esant Centro direktoriaus įsakymui šią paslaugą skirti. Paslauga teikiama kaip nurodyta Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos apraše, patvirtintame Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“.

6. Vienkartinio pobūdžio konsultacijos vaikus globojantiems (rūpinantiems), įvaikinusiems asmenims, budintiems globotojams, šeimynų dalyviams ar besirengiantiems jais tapti teikiamos be Centro direktoriaus įsakymo, apie konsultacijų suteikimą pažymima žurnale (forma tvirtinama Centro direktoriaus įsakymu).

7. Pagalbos paslauga gali būti teikiama Centre, paslaugos gavėjų namuose, įvairiose institucijose (socialinių paslaugų, švietimo, sveikatos priežiūros įstaigose, nevyriausybinėse organizacijose ir kt.).

8. Pagalbos paslaugą sudaro: atranka, informavimas, konsultavimas (įskaitant tęstinį), tarpininkavimas, mokymų organizavimas (įskaitant tęstinį), psichologinės pagalbos organizavimas, savitarpio paramos grupių organizavimas ir kitos paslaugos. Budintiems globotojams, esant poreikiui ir galimybėms, globėjams (rūpintojams), šeimynų dalyviams Centras organizuoja laikino atokvėpio paslaugas, kurios teikiamos budinčio globotojo, globėjo (rūpintojo), šeimynos dalyvio ir Centro rašytiniu susitarimu (forma tvirtinama Centro direktoriaus įsakymu). Teikiant laikino atokvėpio paslaugą, globėjo (rūpintojo) globojamas (rūpinamas), budinčio globotojo prižiūrimas vaikas negali būti apgyvendinamas institucijoje. Pagalbos paslaugos sudėtis nustatoma pagal paslaugos gavėjo poreikius.

9. Pagalbos paslaugos teikimui Centro socialiniai darbuotojai, bendradarbiaudami su globėjais (rūpintojais), budinčiais globotojais, įtėviais, šeimynų dalyviais sudaro individualų Pagalbos paslaugos teikimo planą, pildo kitus šiai paslaugai teikti reikalingus dokumentus (dokumentų sąrašas ir formos tvirtinamos Centro direktoriaus įsakymu). Plano peržiūra atliekama plane nustatytu laiku.

10. Centras sudaro, saugo ir papildo Pagalbos paslaugos gavėjo bylą, kurioje turi būti visi su paslaugos skyrimu, teikimu ir nutraukimu susiję dokumentai.

**IV SKYRIUS**

**PAGALBOS PASLAUGOS TEIKIMO NUTRAUKIMAS**

11. Pagalbos paslaugos teikimas globėjui (rūpintojui), budinčiam globotojui, įtėviui, šeimynos dalyviui nutraukiamas Centro direktoriaus įsakymu:

11.1. įtėviui pateikus raštišką prašymą;

11.2. įvaikintam vaikui tapus pilnamečiu;

11.3. budinčiam globotojui ir Centrui nutraukus tarpusavio bendradarbiavimo ir Pagalbos paslaugos teikimo sutartį;

11.4. pasibaigus vaiko globai (rūpybai);

11.5. globėjui (rūpintojui), budinčiam globotojui, įtėviui, šeimynos dalyviui išvykus gyventi į kitą savivaldybę;

11.6. Pagalbos paslaugos gavėjui mirus;

11.7. išnykus Pagalbos paslaugos skyrimo priežastims (nustato Centras).

**V SKYRIUS**

**BAIGIAMOSIOS NUOSTATOS**

12. Centras atsako už kokybišką Pagalbos paslaugos teikimą.

13. Centras už praėjusių biudžetinių metų Pagalbos paslaugos teikimą kiekvienais metais iki sausio 20 d. atsiskaito Savivaldybės administracijos Socialinės paramos skyriui, pateikdamas ataskaitą.

14. Tvarkos aprašo įgyvendinimą kontroliuoja Savivaldybės administracijos direktorius ar jo įgaliotas asmuo.

\_\_\_\_\_\_\_\_\_\_\_\_\_\_\_\_\_\_\_\_\_\_\_